google/wiki40b huggingface dataset:
Λευκοχώρι Ηρακλείου

Ιστορικά στοιχεία

Στην τοποθεσία Σαρακήνα σώζονται ο παλαιός ναός της Μεταμορφώσεως του Σωτήρος με τοιχογραφίες και του Μιχαήλ Αρχαγγέλου με τοιχογραφίες, που όμως έχουν φθαρεί. Υπάρχουν επίσης ερείπια από παλιά κτήρια και στην περιοχή έχουν βρεθεί διπλοί πελέκεις με χαρακτή διακόσμηση λοξών και ευθειών γραμμών.
Το χωριό ονομαζόταν Βουτουφούως το 1955. Τότε ονομάστηκε Λευκοχώρι από τις πολλές λεύκες που ευδοκιμούν στην περιοχή. Με το όνομα Βουτουφού, που προέρχεται από τη γαλλική φράση "vous êtes tous fous" (είσαστε όλοι τρελοί), αναφέρεται στην επαρχία Μπελβεντέρε (Vutufu) και σε όλες τις ενετικές απογραφές. Στην τουρκική απογραφή του 1671 αναφέρεται ότι είχε 11 χαράτσα.
Στις ενετικές και στις τουρκικές απογραφές αναγράφονται και τα υπόλοιπα χωριά του σημερινού Δημοτικού διαμερίσματος. Έτσι, στον Καστροφύλακα (Κ 96) το 1583 συναντάμε τους οικισμούς Pulea Apano (56 κατ.), Pulea Catto (25 κατ.). και Candru ή Chandru, με 40 κατοίκους (ο τελευταίος οικισμός αναφέρεται και στον Μπαρότσι). Αντίστοιχα, στην τουρκική απογραφή του 1671 τα χωριά αυτά αναφέρονται ως Pulye Apano, με 8 χαράτσα, Pulye Kato με 5 χαράτσα  και Handra με 5 χαράτσα.  Το μόνο χωριό που δεν αναφέρεται σε καμία απογραφή είναι το Καλό Χωριό.

Έθιμα

Στο Λευκοχώρι, ο πολιτιστικός σύλλογος «Οι Λεύκες» διοργανώνει κάθε Πρωτοχρονιά παραδοσιακό γλέντι . με κάλαντα, μαντινάδες και μαντολινάτα στους δρόμους του χωριού. Στις 6 Αυγούστου γίνεται το μεγάλο πανηγύρι του χωριού.Κάθε καλοκαίρι διοργανώνονται διάφορες εκδηλώσεις όπως: περίπατοι, εκδρομές, χειροτεχνίες για να στολίσουμε το χωριό όπου συμμετέχουν οι κάτοικοι του χωριού
2196 Έλικοτ

Φυσικά χαρακτηριστικά

Η μέση διάμετρος του Έλικοτ εκτιμάται σε 59,21 χιλιόμετρα. O φασματικός τύπος του είναι CFXU (κατά Tholen), ενώ το γεωμετρικό άλβεδό του είναι 0,040. Ο Έλικοτ περιστρέφεται γύρω από τον εαυτό του μία φορά κάθε 9 ώρες 4 λεπτά και 14 δευτερόλεπτα.
Ευρωπαική Ομοσπονδία Νεανικών Επιχειρήσεων

JADE Hellas

Στην Ελλάδα υπάρχει και λειτουργεί η Ελληνική Ομοσπονδία Νεανικών Επιχειρήσεων (JADE Hellas). Στόχος της Ελληνικής Ομοσπονδίας είναι αφενός η προσφορά συμβουλευτικών υπηρεσιών στους φοιτητές για ζητήματα επιχειρηματικότητας και αφετέρου η επαγγελματική σύνδεση μεταξύ επιχειρήσεων και φοιτητών, επιδιώκοντας την καλύτερη λειτουργία της αγοράς εργασίας και τη προσαρμογή στο σύγχρονο ανταγωνιστικό περιβάλλον.

Ιστορικό παρασκήνιο

Η ιστορία της JADE στην Ελλάδα ξεκίνησε το 2005. Όμως το πανευρωπαϊκό κίνημα επιχειρηματικότητας που αντιπροσωπεύει έχει τις ρίζες του πολύ αργότερα, πριν μερικές δεκαετίες. 
Η Ελληνική Ομοσπονδία Φοιτητικών Επιχειρήσεων αποτελεί τον ελληνικό σύνδεσμο Φοιτητικών-Νεανικών Επιχειρήσεων. Είναι επίσημο μέλος της Ευρωπαϊκής Συνομοσπονδίας Νεανικών - Φοιτητικών Επιχειρήσεων. Η Ελληνική Ομοσπονδία ιδρύθηκε το 2005, και ακολούθησε η επιτυχής ένταξή της, κατά το Ευρωπαϊκό Συνέδριο στη Λιουμπλιάνα της Σλοβενίας τον Ιούλιο του ίδιου έτους, στο Πανευρωπαϊκό Δίκτυο. Στο ίδιο συνέδριο εντάχθηκαν στο δίκτυο η JADE Ηνωμ. Βασιλείου και η JADE Πορτογαλίας.
Prisunic

Ιστορία

Το 1958, ο στυλίστας Andrée Putman έγινε καλλιτεχνικός διευθυντής της Prisunic.
Το 1965, ο στυλίστας Jean-Pierre Bailly σχεδιάζει το νέο λογότυπο της Prisunic.
Στα τέλη της δεκαετείας του 70΄ συνεργάζεται με την Self Service Μαρινόπουλος που λήγει το 1991 λόγω οικονομικώ προβλημάτων της Prisunic.
Η Prisunic αγοράστηκε το 1997 από την Monoprix Exploitation. Τα καταστήματα, ορισμένα από τα οποία είναι σε μεγάλο βαθμό ελλειμματικά, ενσωματώνονται στο δίκτυο των καταστημάτων Monoprix. Η συνολική διάλυση της εταιρείας έρχεται το 2002. Το τελευταίο κατάστημα Prisunic έκλεισε τις πόρτες του στο Noisy-le-Sec το 2003.
Φρειδερίκος Ε΄ της Σουαβίας

Βιογραφία

Ήταν ο πρωτότοκος γιος τού Φρειδερίκου Α΄ της Γερμανίας & Γ΄ δούκα της Σουβίας και της Βεατρίκης Α΄ των Ιβρέα κόμισσας της Βουργουνδίας.
Αδέλφια του ήταν με τη σειρά: ο Ερρίκος ΣΤ΄ της Γερμανίας, ο Φρειδερίκος ΣΤ΄ δούκας της Σουαβίας, ο Όθων Α΄ δούκας της Βουργουνδίας, ο Κορράδος Β΄ δούκας της Σουηβίας και ο Φίλιππος της Γερμανίας & δούκας της Σουαβίας.
Γεννήθηκε στην Παβία. Διαδέχθηκε το 1167 τον εξάδελφο τού πατέρα του, τον Φρειδερίκο Δ΄ ως δούκας της Σουαβίας. Απεβίωσε το 1170 σε ηλικία 6 ετών και τον διαδέχθηκε ο αδελφός του Φρειδερίκος ΣΤ΄. Αυτός απεβίωσε το 1191 και τον διαδέχθηκε ο αδελφός του Κορράδος Β΄, ο οποίος απεβίωσε το 1196 και τον διαδέχθηκε ο νεότερος αδελφός Φίλιππος, σύζυγος της Ειρήνης Αγγελίνας.
Πεντοξείδιο του αρσενικού

Δομή

Η δομή του μορίου αποτελείται από τετραεδρικά {AsO₄} και οκταεδρικά {AsO₆} κέντρα, συνδεόμενα με κοινές γωνίες. Η δομή αυτή διαφέρει από εκείνη του αντίστοιχου πεντοξειδίου του φωσφόρου. Ως αποτέλεσμα, αν και υπάρχει το στερεό διάλυμα με αυτό το οξείδιο, προχωρεί μόνο μέχρι το ισομοριακό σημείο, στο οποίο ο φωσφόρος έχει αντικαταστήσει το αρσενικό σε όλες τις τετραεδρικές θέσεις του. Παρόμοια, το πεντοξείδιο του αρσενικού μπορεί να διαλυθεί μέχρι ισομοριακού σημείου με το πεντοξείδιο του αντιμονίου, καθώς τα άτομα του αντιμονίου αντικαθιστούν εκείνα του αρσενικού μόνο στις οκταεδρικές θέσεις τους.

Ιστορία

Ο Παράκελσος ανεκάλυψε ένα άλας που ονόμασε sel neutre arsenical. Αυτό το άλας ήταν το υπόλειμμα από την απόσταξη νιτρικού οξέος από ένα μείγμα νιτρικού καλίου και τριοξειδίου του αρσενικού, το οποίο είχε θερμάνει. Ο Ανδρέας Λιμπάβιος ονόμασε το ίδιο προϊόν «βούτυρον αρσενικού» (butyrum arsenici), αν και αυτός ο όρος εννοούσε και το  τριχλωριούχο αρσενικό. Στην πραγματικότητα, οι ουσίες που προσδιόρισαν αμφότεροι ήταν αλκαλικά άλατα του αρσενικού με προσμίξεις. Ο Καρλ Βίλχελμ Σέελε παρασκεύασε μερικές ενώσεις του αρσενικού με την επίδραση αρσενικού οξέος πάνω σε αλκάλια και μία από αυτές ήταν το πεντοξείδιο του αρσενικού.

Ασφάλεια

Το πεντοξείδιο του αρσενικού, όπως όλες οι ενώσεις του αρσενικού, είναι πολύ τοξικό. Ταξινομείται ως «εξαιρετικά επικίνδυνη ουσία» στις ΗΠΑ (42 U.S.C. 11002) και υπόκειται σε αυστηρές απαιτήσεις αναφοράς από εγκαταστάσεις που το παράγουν, το αποθηκεύουν ή το χρησιμοποιούν σε σημαντικές ποσότητες.
Αυτοκράτειρα Ματθίλδη

Διάδοχος του Αγγλικού θρόνου

Ο σύζυγος της πέθανε το 1125 χωρίς να έχουν κατορθώσει να αποκτήσουν παιδιά, ενώ προηγουμένως ο αδελφός της Γουλιέλμος Άντελιν είχε χαθεί σε ναυάγιο το 1120, οπότε δημιουργήθηκε μεγάλο πρόβλημα διαδοχής στον Αγγλικό θρόνο. Ο τίτλος που κράτησε σαν αυτοκράτειρα είναι αμφίβολος, αφού η ίδια προσωπικά δεν είχε στεφθεί ποτέ, μονάχα στάθηκε σύντροφος στον Γερμανό αυτοκράτορα σύζυγό της. Όμως οι περισσότεροι μεταγενέστεροι ιστορικοί υποθέτουν, ότι έγινε η στέψη.
Επέστρεψε στην Αγγλία, όπου ο πατέρας της την όρισε διάδοχο του θρόνου και προχώρησε σε δεύτερο γάμο μαζί με τον γιο του Φούλκωνος Ε΄ του Ανζού (μετέπειτα Φούλκωνος των Ιεροσολύμων), Γοδεφρείδο Ε΄ Πλανταγενέτη το 1128. Εκείνη την εποχή ο νέος σύζυγός της —που ήταν κατά 11 χρόνια μικρότερός της— είχε τον τίτλο του κόμη του Μαιν, αφού δούκας του Ανζού ήταν ακόμη ο πατέρας του. Αμέσως μετά την παραίτηση τού πατέρα του, προκειμένου να φύγει στα Ιεροσόλυμα, πήρε τον τίτλο του δούκα. Ο γάμος δεν στάθηκε ευτυχής, αφού αμέσως η Ματθίλδη διαπληκτίστηκε με τον σύζυγό της και κατέφυγε στον πατέρα της στην Αγγλία. Όμως επέστρεψε στο Ανζού το 1131 και συμφιλιώθηκε μαζί του· λίγο αργότερα (1133) γεννήθηκε ο μεγαλύτερος γιος τους Ερρίκος. 
Η γέννηση του δεύτερου γιου της, Γοδεφρείδου της Νάντης το 1134, ήταν τόσο πολύ δύσκολη, που η ζωή της και η ζωή τού βρέφους γλύτωσαν από θαύμα. Ο πατέρας της διαπληκτίστηκε άσχημα με τον σύζυγό της, σε βαθμό που πιστεύεται ότι ο θάνατος του Ερρίκου Α΄ από τροφική δηλητηρίαση με γαρίδες, ήταν έργο του Γοδεφρείδου Ε΄.

Διαμάχες με τον σφετεριστή του Αγγλικού θρόνου Στέφανο

Πήγε στην Αγγλία, προκειμένου να διαδεχθεί τον πατέρα της στον Αγγλικό θρόνο, αλλά ο εξάδελφός της Στέφανος του Μπλουά -έχοντας την υποστήριξη των βαρόνων- σφετερίστηκε τον θρόνο, με την ψεύτικη δικαιολογία ότι στο νεκρικό του κρεβάτι ο Ερρίκος Α΄ της Αγγλίας τον όρισε διάδοχο. Η Ματθίλδη είχε και την υποστήριξη του ισχυρότατου εκείνη την εποχή θείου της βασιλιά Δαυίδ Α΄ της Σκωτίας, που με τις επιδρομές του είχε λεηλατήσει σκληρά την επικράτεια του Στέφανου και του είχε καταφέρει σημαντικά πλήγματα. Μία μεγάλη σειρά εμφυλίων πολέμων εκτυλίχθηκε ως το 1139, οπότε η Ματθίλδη στάθηκε εξίσου ικανή να αντιμετωπίσει τον εξάδελφο της μέσα στο ίδιο το βασίλειό του. 
Τελικά τον Απρίλιο τού 1141 η Ματθίλδη πέτυχε τον τελικό θρίαμβο απέναντι στον Στέφανο, όταν τον αιχμαλώτισε και πήρε την εξουσία, αποφεύγοντας να χρησιμοποιήσει τον τίτλο βασίλισσα, παρά μονάχα Κυρία σύμφωνα με την Αγγλοσαξονική συνήθεια. Αλλά τον Νοέμβριο του ίδιου χρόνου ο Στέφανος ελευθερώθηκε από την αιχμαλωσία, αφού έγινε ανταλλαγή του με τον Ροβέρτο του Γκλόστερ, ετεροθαλή αδελφό της Ματθίλδης. Την πολιόρκησε στην Οξφόρδη, όμως η Ματθίλδη κατόρθωσε να δραπετεύσει στην Γαλλία με τέχνασμα, μεταμφιεζόμενη σε πτώμα. Μετά τον θάνατο του Ροβέρτου το 1148 πιέστηκε να επιστρέψει στην Αγγλία. Αρχικά όλες οι ελπίδες της Ματθίλδης χάθηκαν, αλλά αναζωπυρώθηκαν με τις ικανότητες του μεγαλύτερου γιου της, Ερρίκου. Μετά τον θάνατο τού γιου τού Στέφανου, Ευστάθιου, και την επιτυχημένη στρατιωτική εκστρατεία του Ερρίκου κατά του Στεφάνου, αναγκάστηκε ο Στέφανος το 1153 να τον ανακηρύξει διάδοχό του.
Ευρωμπάσκετ γυναικών 2019

Πρώτος γύρος

Το πρόγραμμα επιβεβαιώθηκε στις 13 Φεβρουαρίου 2019.
Γκόρνταν Φίριτς

Καριέρα

Ο Φίριτς ξεκίνησε την επαγγελματική του καριέρα από την Μπόσνα Σαράγεβο, υπογράφοντας το πρώτο του συμβόλαιο σε ηλικία δεκαεννέα ετών. Παρέμεινε στην Μπόσνα μέχρι το 1993, με μεγαλύτερη επιτυχία την συμμετοχή του στον τελικό του κυπέλλου Γιουγκοσλαβίας της σεζόν 1991-92.
Το καλοκαίρι του 1993, υπέγραψε στην ιταλική Νάπολι, για να συνεχίσει μέχρι το 2000 στο ιταλικό πρωτάθλημα με τις ομάδες της Τορίνο, της Μόντενα, της Στεφανέλ Τριέστε και της Αουρόρα Τζέζι. Στην εξαετία αυτή, αγωνίστηκε σε 129 παιχνίδια με μέσους όρους 17,0 πόντων, 4,8 ριμπάουντ, 2,0 κλεψιμάτων και 1,9 ασίστ.
Την σεζόν 2000-01, φόρεσε την φανέλα του Άρη Θεσσαλονίκης, αγωνιζόμενος σε 23 αγώνες με μέσο όρο 7,8 πόντων, 4,2 ριμπάουντ και 3,8 ασίστ. Μετά από ένα σύντομο πέρασμα από την ΑΣΒΕΛ Βιλερμπάν, μεταγράφηκε στην γερμανική Μπράουνσβάικ, όπου παρέμεινε ως την σεζόν 2003-04.
Επέστρεψε στην Αουρόρα Τζέζι για μόλις τέσσερις αγώνες το 2004, για να γυρίσει στην Μπράουνσβάικ μέχρι το 2006. Ολοκλήρωσε την καριέρα του στην ομάδα που τον ανέδειξε, την Μπόσνα Σαράγεβο το 2007, έχοντας κάνει ένα σύντομο πέρασμα από την Ελβετία και την Φινλανδία.
Παράλληλα, πραγματοποίησε μεγάλη, χρονικά, καριέρα στην εθνική ομάδα της Βοσνίας, από το 1993 ως το 2006. Αγωνίστηκε σε τέσσερις διοργανώσεις του Ευρωμπάσκετ, με μεγαλύτερη επιτυχία την όγδοη θέση του 1993.
Μετά το τέλος της αγωνιστικής του καριέρας, εργάστηκε ως προπονητής στα τμήματα υποδομής της Μπάσκετ Ρίμινι μέχρι το 2014, όταν και ανέλαβε καθήκοντα βοηθού προπονητή στην ανδρική ομάδα του συλλόγου.
2745 Σαν Μαρτίν

Φυσικά χαρακτηριστικά

Τα φυσικά χαρακτηριστικά του Σαν Μαρτίν είναι άγνωστα.
Μετρό Ντέγκου

Το μετρό Ντέγκου, ή ο μητροπολιτικός σιδηρόδρομος Ντέγκου είναι ένα μετρό στην πόλη Ντέγκου της Νότιας Κορέας. Έχει μήκος 83,87 χιλιόμετρα διαδρομής συνολικά, που διανέμονται σε τρεις γραμμές με 91 σταθμούς. Το μετρό εγκαινιάστηκε στις 26 Νοεμβρίου 1997.
Βουλευτικές εκλογές στο Τόγκο (2007)

Οι βουλευτικές εκλογές στο Τόγκο που διεξήχθησαν στις 14 Οκτωβρίου 2007 ήταν ιστορικές, καθώς για πρώτη φορά έλαβαν μέρος και όλα τα κόμματα της Αντιπολίτευσης και δε σημειώθηκαν σοβαρά επεισόδια. 
Στις εκλογές έλαβαν μέρος περισσότεροι από 2.000 υποψήφιοι από 32 κόμματα και 41 λίστες με ανεξάρτητους υποψηφίους. 
Το κυβερνών κόμμα Συναγερμός για το Λαό του Τόγκο (RPT) κέρδισε τις περισσότερες έδρες στις βουλευτικές εκλογές. Συγκεκριμένα, εξασφάλισε πάνω από 49 επί συνόλου 81 εδρών στο Κοινοβούλιο, έναντι 21 για την Αντιπολίτευση. Το κόμμα CAR κέρδισε 4 έδρες.  Τις υπόλοιπες έδρες κέρδισαν τα κόμματα της αντιπολίτευσης, η Ένωση των Δυνάμεων της Αλλαγής (UFC) κέρδισε 27 έδρες και η Επιτροπή Δράσης για την Ανανέωση (CAR) κατέλαβε 4 έδρες.
Νευροδιαβιβαστής

Ταξινόμηση

Οι νευροδιαβιβαστές ταξινομούνται σε ομάδες ανάλογα με το είδος της χημικής ένωσης.
Οι σημαντικότεροι νευροδιαβιβαστές είναι:
Νοβαλουκόμλ

Ιστορία

Τα Νοβαλουκόμλ αναφέρθηκε για πρώτη φορά το 1463 ως στρατόπεδο της Πολωνολιθουανικής Κοινοπολιτείας. Αργότερα καταλήφθηκε από τους Ρώσους κατά τον 18ο αιώνα. Αργότερα έγινε μια Σοβιετική πόλη. Το Φεντόροφ Αβτομάτ δοκιμάστηκε για πρώτη φορά εδώ. Το 1941 κατελήφθη από τους Γερμανούς και ανακαταλήφθηκε κάποια στιγμή μεταξύ Μαΐου και Αυγούστου του 1943. Επίσης, υπήρχαν διάφορες συγκρούσεις με ρωσικές συμμορίες το 1990, επειδή η Λευκορωσία κέρδιζε την ανεξαρτησία της.
Νινέτ ντε Βαλουά

Χορογραφία

Η Νινέτ ντε Βαλουά καθιέρωσε πρώτα τον εαυτό της ως χορογράφο, χορογραφώντας αρκετά μικρά μπαλέτα στο Old Vic Theatre, στο Λονδίνο. Χορογραφούσε, επίσης, για θεατρικά έργα και όπερες στο θέατρο, παραστάσεις που πραγματοποιούσαν μαθητές της. Μετά τον σχηματισμό του μπαλέτου Vic-Wells, η πρώτη μεγάλη παραγωγή της, Ιώβ (1931), ήταν το πρώτο μπαλέτο που καθόρισε το μέλλον του ρεπερτορίου του βρετανικού μπαλέτου. Αργότερα προσέλαβε τον Φρέντερικ Άστον (Frederick Ashton) ως πρώτο χορογράφο το 1935. Με τη συνεργασία του παρήγαγε μια σειρά μπαλέτων, τα οποία αναγνωρίζονται ως ακρογωνιαίοι λίθοι του βρετανικού μπαλέτου. Σε αυτά περιλαμβάνονται έργα όπως το Rake’s Progress του (1935) και το Checkmate του (1937).
ΦΚ Ζίμπρου Κισινάου

Ιστορία

Η Ζίμπρου ιδρύθηκε στις 16 Μαΐου του 1947 και το όνομα της σημαίνει «Βίσωνες» στα ρουμανικά. Τα 2 πρώτα χρόνια της ύπαρξής της ονομάζονταν Ντινάμο (Dynamo), από το 1950 και μέχρι το 1957 Μπουρεβέστνικ (Burevestnik). Τις περιόδους 1958-1965 αλλά και 1967-1971 έφερε το όνομα Μολντόβα (Moldova), το 1966 μετονομάστηκε σε Αβιντούλ (Avîntul) και από το 1971 έως το 1990 ήταν γνωστή με το όνομα Νίστρου (Nistru). Με την ανεξαρτητοποίηση της Μολδαβίας πήρε το σημερινό της όνομα.
Στις εγχώριες διοργανώσεις, αγωνίζεται στο Ζίμπρου Στάντιον (Zimbru Stadion) χωρητικότητας 10.500 θεατών αλλά δίνει πολλά από τα ευρωπαϊκά της παιχνίδια στο Σέριφ Στάντιον του Τιρασπόλ (έδρα της ΦΚ Σερίφ Τιράσπολ) που έχει χωρητικότητα 14.300 θεατές.

Σοβιετική περίοδος

Από την ίδρυσή του το σωματείο αγωνίζονταν στην δεύτερη κατηγορία της ΕΣΣΔ. Το 1955 κέρδισε για πρώτη φορά την άνοδό του στην Α΄ Εθνική και το 1956 κατέκτησε την 6η θέση, η οποία αποτελεί και την υψηλότερη θέση που κατέλαβε ποτέ το σωματείο σε σοβιετική διοργάνωση. Μετά από μερικές μέτριες χρονιές όπου το σωματείο κινήθηκε μεταξύ φθοράς και αφθαρσίας, τελικώς υποβιβάστηκε (1964) στην Β΄ κατηγορία όπου και παρέμεινε μέχρι την διάλυση της Σοβιετικής Ένωσης (με μοναδικές εξαιρέσεις το 1973 και 1982, όπου κέρδιζε την άνοδο στην κορυφαία κατηγορία αλλά την επόμενη χρονιά υποβιβάζονταν και πάλι). Το 1986, η ομάδα υποβιβάστηκε στην Γ΄ Εθνική, όπου και παρέμεινε για 2 χρόνια, για να επιστρέψει στην Β' Εθνική το 1988. Η σπουδαιότερη επιτυχία της Ζίμπρου κατά την Σοβιετική περίοδο ήταν το 1963, όταν έφτασε στα προημιτελικά του Κυπέλλου της Σ.Ένωσης.
Τζοζουέ Καρντούτσι

Βιογραφία

Ο Καρντούτσι γεννήθηκε στο Βαλντικαστέλο, μικρή πόλη στη βορειοδυτική γωνιά της Τοσκάνης κοντά στην Πίζα. Ο γιατρός πατέρας του ήταν υπέρμαχος της ενοποίησης της Ιταλίας. Εξαιτίας των πολιτικών του ενασχολήσεων, η οικογένειά του αναγκάστηκε να μετακομίσει αρκετές φορές κατά την παιδική ηλικία του Καρντούτσι, και να εγκατασταθεί τελικά για μερικά χρόνια στη Φλωρεντία.
Από την εποχή που ήταν στο κολέγιο, είχε ενθουσιαστεί από τη συγκρατημένη τεχνοτροπία της Ελληνικής και Ρωμαϊκής αρχαιότητας, και το ώριμο έργο του αντικατοπτρίζει ένα συγκρατημένο κλασικό στυλ, χρησιμοποιώντας συχνά τα κλασικά μέτρα Λατίνων ποιητών όπως ο Οράτιος και ο Βιργίλιος. Μετέφρασε το 9ο Βιβλίο της Ιλιάδας του Ομήρου στα Ιταλικά. 
Το 1856 έλαβε το διδακτορικό του από το Σκουόλα Νορμάλε Σουπεριόρε ντι Πίζα και ξεκίνησε να διδάσκει σε σχολείο. Την επόμενη χρονιά, δημοσίευσε την πρώτη ποιητική του συλλογή, Rime. Τα χρόνια εκείνα ήταν δύσκολα για τον Καρντούτσι· ο πατέρας του πέθανε και ο αδερφός του αυτοκτόνησε. 
Το 1859 νυμφεύτηκε την Ελβίρα Μενικούτσι και απέκτησαν τέσσερα παιδιά. Δίδαξε για σύντομο χρονικό διάστημα Ελληνικά σε ένα γυμνάσιο στην Πιστόια, και έπειτα ορίστηκε καθηγητής Ιταλικών στο πανεπιστήμιο της Μπολόνια. Ήταν δημοφιλής λέκτορας και άσκησε δριμεία κριτική στη λογοτεχνία και την κοινωνία. Οι πολιτικές του απόψεις αντιτάσσονταν επίμονα με τον Χριστιανισμό γενικά και τις κοσμικές δυνάμεις της Καθολικής Εκκλησίας ιδιαίτερα. «Δεν γνωρίζω καμία αλήθεια του Θεού ούτε ειρήνη με το Βατικανό ή με κάποιον ιερέα. Αυτοί είναι οι πραγματικοί και αμετάβλητοι εχθροί της Ιταλίας», είχε πει στα μεταγενέστερα χρόνια του.
Ο αντικληρικός επαναστατικός ζήλος του διακρίνεται καταφανώς στο πιο διάσημο ποίημά του, το εσκεμμένα βλάσφημο και προκλητικό "Inno a Satana" (= "Ύμνος στο Σατανά".) Το ποίημα συνετέθη το 1863 ως πρόποση σε πάρτυ δείπνου, εκδόθηκε το 1865 και επανεκδόθηκε το 1869 από τη ριζοσπαστική εφημερίδα της Μπολόνια Il Popolo, ως πρόκληση συγχρονισμένη να συμπέσει με το 20ό Οικουμενικό Συμβούλιο του Βατικανού, σε μια εποχή που ο επαναστατικός πυρετός ενάντια στον παπισμό ήταν υψηλός καθώς οι δημοκρατικοί πίεζαν τους πολιτικούς και τους στρατιωτικούς να θέσουν τέρμα στην κυριαρχία του Βατικανού επί των παπικών κτήσεων.
Ενώ το "Inno a Satana" είχε επαναστατικό αντίκτυπο, η υψηλότερη ποίηση του Καρντούτσι ήρθε στα μεταγενέστερα χρόνια. Οι συλλογές του Rime Nuove (“Νέες Ρίμες”) και Odi Barbare (“Βαρβαρικές Ωδές”) εμπεριέχουν την καλύτερη δουλειά του. 
Ήταν ο πρώτος Ιταλός που κέρδισε το Βραβείο Νόμπελ Λογοτεχνίας, το 1906, "όχι μόνο ως ανταμοιβή της βαθιάς γνώσης του και της κριτικής έρευνάς του, αλλά πάνω απ' όλα ως φόρος τιμής στην δημιουργική του ενέργεια, φρεσκάδα του στυλ, και λυρική δύναμη που χαρακτηρίζουν τα ποιητικά του αριστουργήματα".
Εκλέχτηκε επίσης στη Γερουσία της Ιταλίας. Αν και η φήμη του προέρχεται κυρίως από την ποίησή του, παρήγαγε επίσης σημαντικό πεζογραφικό έργο. Τα πεζά του, τα οποία εμπεριέχουν λογοτεχνική κριτική, βιογραφίες, ομιλίες και δοκίμια ανέρχονται σε 20 τόμους. Ο Καρντούτσι ήταν και εξαιρετικός μεταφραστής και μετέφρασε έργα των Γκάιτε και Χάινε στα Ιταλικά. 
Πέθανε στη Μπολόνια το 1907 σε ηλικία 71 ετών.
Λίμνη του Παραδείσου

Γεωλογία και λιμνολογία

Η καλδέρα που περιέχει τη λίμνη του Παραδείσου δημιουργήθηκε από την έκρηξη του βουνού Πέκτου το 946.
Η λίμνη έχει ύψος επιφάνειας 2.189,1 μ. Η λίμνη καλύπτει έκταση 9,82 τ.χλμ. με μήκος από τα βόρεια προς τα νότια 4,85 χλμ. και μήκος από τα ανατολικά προς τη δυτικά 3,35 χλμ. Το μέσο βάθος της λίμνης είναι 213 μ. και το μέγιστο βάθος είναι 384 μ. Από τα μέσα Οκτωβρίου έως τα μέσα Ιουνίου, συνήθως καλύπτεται με πάγο.
Γιαρέν

Γεωγραφία

Η Γιάρεν βρίσκεται στο νότιο τμήμα του νησιού. Η περιοχή της είναι 1,5 τετρ. χιλιόμετρα και το ύψος της ανέρχεται στα 25 μέτρα όπως καταγράφηκε το 2007. Στα βόρεια της Γιάρεν βρίσκεται η Μπουάντα, στα ανατολικά το Μενένγκ και στα δυτικά το Μπόε.
4-αιθυλοπυριδίνη

Παραγωγή

Η παραγωγή της 4-αιθυλοπυριδίνης μπορεί να γίνει με διάφορες μεθόδους, που προκύπτουν από τις γενικές μεθόδους παραγωγής πυριδινών.

Με συντριμερισμό ενώσεων με τριπλό δεσμό

Με μείγμα 1-βουτινίου (CH₃CH₂C≡CH), αιθινίου (HC≡CH) και υδροκυανίου (HCN), παρουσία διαλυτών ενώσεων του κοβαλτίου, όπως το κοβαλτιοκένιο [Co(C₅H₅)₂], παράγεται μείγμα τριών (3) αιθυλοπυριδινών. Συγκεκριμένα, συμπαράγoνται 2-αιθυλοπυριδίνη, 3-αιθυλοπυριδίνη και 4-αιθυλοπυριδίνη:

Με επίδραση εναμίνης σε β-δικαρβονυλική ένωση

Με επίδραση αιθεναμίνης (CH₂=CΗNH₂) σε 3-οξοπεντανάλη [CH₃CH₂COCH₂CHO], που αντιδρά με τη μορφή της ταυτομερούς της 3-υδροξυπεντ-2-ενάλης [CH₃CH₂C(ΟΗ)=CΗCHO], οδηγεί σε απευθείας παραγωγή 4-αιθυλοπυριδίνης:

Με επίδραση 1,3-οξαζολίου σε 1-βουτένιο και αφυδάτωση

Με επίδραση 1,3-οξαζολίου σε 1-βουτένιο (CH₃CH₂CH=CH₂) παράγεται αρχικά μείγμα από 3-αιθυλο-2,3-διυδρο-2-πυριδινόλη και 4-αιθυλο-2,3-διυδρο-2-πυριδινόλη, που με αφυδάτωση δίνει τελικά μείγμα από 3-αιθυλοπυριδίνη και 4-αιθυλοπυριδίνη:

Χημικές ιδιότητες

Η 4-αιθυλοπυριδίνη είναι μονοϋποκατεστημένη «θυγατρική» πυριδίνη και γι' αυτό είναι σημαντικά δραστικότερη από τη «μητρική» πυριδίνη.
Ωστόσο και πάλι, τα ηλεκτρονιόφιλα αντιδραστήρια συνήθως προτιμούν να αντιδρούν με το περισσότερο ηλεκτραρνητικό και επομένως ισχυρότερο πυρινόφιλο άτομο αζώτου της 4-αιθυλοπυριδίνης, σχηματίζοντας άλατα 4-αιθυλοπυριδινωνίου. Ο σχηματισμός του 4-αιθυλοπυριδινωνίου ενισχύει επιπλέον τη δραστικότητα της ένωσης έναντι πυρινόφιλων αντιδραστηρίων.
Μητρώο τοξικών επιπτώσεων των χημικών ουσιών

Μητρώο τοξικών επιπτώσεων των χημικών ουσιών (Registry of Toxic Effects of Chemical Substances) (RTECS) είναι μια βάση δεδομένων πληροφοριών τοξικότητας που συντάχθηκε από την ανοικτή επιστημονική βιβλιογραφία χωρίς αναφορά στην εγκυρότητα ή χρησιμότητα των αναφερόμενων μελετών. Μέχρι το 2001 συντηρείτο από τον Εθνικό οργανισμό για την επαγγελματική ασφάλεια και υγεία (NIOSH) των ΗΠΑ  ως μια ελεύθερα προσβάσιμη δημοσίευση. Τώρα συντηρείται από την ιδιωτική εταιρεία Symyx Technologies και διατίθεται μόνο με τέλος ή συνδρομή

Ιστορικό

Το RTECS ξεκίνησε ως μια ενέργεια με εντολή του Κογκρέσου των ΗΠΑ, καθιερώθηκε με την ενότητα 20(a)(6) της Πράξης για την Επαγγελματική Ασφάλεια και Υγεία του 1970 (PL 91-596). Η αρχική έκδοση, γνωστή ως "Κατάλογος τοξικών ουσιών" δημοσιεύτηκε στις 28 Ιουνίου 1971 και περιελάμβανε τοξικολογικά δεδομένα για περίπου  5.000 χημικές ουσίες. Το όνομα άλλαξε αργότερα στη σημερινή μορφή «Μητρώο των τοξικών επιπτώσεων των χημικών ουσιών». Τον Δεκέμβριο του  2001 το RTECS μεταφέρθηκε από το NIOSH στην ιδιωτική εταιρεία Elsevier MDL, που την απέκτησε η Symyx το 2007 μαζί με τη βάση δεδομένων για τις τοξικότητες.
Η RTECS είναι διαθέσιμη στα αγγλικά, γαλλικά και ισπανικά. Η συνδρομή στη βάση δεδομένων προσφέρεται διαδικτυακά, σε CD-ROM και ως ενδοδικτυακή μορφή. Η βάση δεδομένων είναι επίσης διαθέσιμη διαδικτυακά μέσω της NISC (National Information Services Corporation, RightAnswer.com,  and ExPub (Expert Publishing, LLC).
242 Κριμχίλδη

Φυσικά χαρακτηριστικά

Η μέση διάμετρος της Κριμχίλδης εκτιμάται σε 38 χλμ. Ο φασματικός της τύπος είναι άγνωστος, ενώ το άλβεδό της προσδιορίσθηκε ως 0,159. Η Κριμχίλδη περιστρέφεται γύρω από τον εαυτό της μία φορά κάθε 4 ώρες και 32,6 λεπτά.
Κλωθώ

Γέννηση

Κατά της Ησίοδου Θεογονία οι Μοίρες είναι κόρες της Νύκτας, που τις γέννησε μόνη της χωρίς την συμμετοχή αρσενικού. Στο ίδιο έργο επίσης, αναφέρονται ως κόρες του Δία και της Θέμιδος. Στο έργο του Πλάτωνα, αναφέρονται ως κόρες της Ανάγκης. Στη Ρωμαϊκή μυθολογία αναφέρονται και ως κόρες του Ουρανού και της Γαίας.

Λαογραφία

Κατά την ελληνική παράδοση, την πρώτη μέρα γέννησης του παιδιού τοποθετούνται στο δωμάτιο που κοιμάται τρία πιατάκια με γλυκό του κουταλιού, έτσι ώστε να γλυκαθούν οι Μοίρες και να χαρίσουν στο παιδί περισσότερη και καλύτερη ζωή.
Σωτήρης Πανταλέων

Καριέρα

O Σωτήρης Πανταλέων είναι ένας αθλητής ο οποίος προέρχεται από τα σπλάχνα του Παναθηναϊκού, στον οποίο έκανε ντεμπούτο σε ηλικία 16 χρονών. Ήταν σε έναν αγώνα στο κλειστό της Λεωφόρου κόντρα στον ΟΠΕ Ρεθύμνου στις 22 Νοεμβρίου του 1996. Κατά τη δεκαεξαετή θητεία του (1996-2012) διατέλεσε και αρχηγός της ομάδας. Μετά από ένα διετές διάλειμμα στην Ιταλική Λατίνα (2012), τον Παμβοχαϊκό (2012-13) και τις Κάννες (2013-14) επέστρεψε στην ομάδα της καρδιάς του.

Προσωπική ζωή

Στις 20 Απριλίου 2016, η σύζυγος του Σωτήρη Πανταλέοντα, Κλεοπάτρα, έφερε στον κόσμο την κόρη τους. Έχει δύο παιδιά.
Ευρωπαϊκό Κύπελλο Γυναικών 1995–96 (υδατοσφαίριση)

Προκαταρκτικός γύρος

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!

Τελική φάση

Η Τελική φάση διεξήχθη σε δύο ομίλους των τεσσάρων ομάδων μεταξύ 14 και 17 Μαρτίου του 1996 στο Νανσύ.